Folketing
2012-01-18

Jeg synes sådan set, at selv om formen for vores debat her er, at jeg stiller spørgsmål til finansministeren, vil jeg meget gerne svare, for når finansministeren spørger, hvad der egentlig er Venstres økonomiske politik, så tror jeg, at det for landets skyld er en god måde at bruge tiden på, at jeg svarer frem for at lytte til finansministerens svar. Hvad er det, vi kan påvirke som danske politikere? Er det, hvordan det går på markederne rundtomkring os? Nej, det er f.eks. det danske privatforbrug. Det er et privatforbrug, som har det rigtig svært, og da finansministeren starter sin karriere som politiker med at slå fast, at det har det rigtig svært, så glæder jeg mig til at læse papirerne for at se, hvad regeringen vil gøre ved privatforbruget. Hvad gør regeringen så for at stimulere det? Ingenting, tværtimod lægger man nye skatter og afgifter ud til danskerne for 5 mia. kr.; det ville vi ikke have gjort. Det, der stimulerer, og det anerkender jeg fuldt ud, er udbetalingen af efterlønsbidraget. Det er så en beslutning, som Socialdemokratiet var imod. Så hvad er forskellen? Den er, at vi vil skabe tryghed for danskerne, så de får ro til også at bruge nogle af de penge, de har, så vi kan få et stærkere privatforbrug, som kan trække noget beskæftigelse med sig, og vi vil ikke lægge op til højere skatter og afgifter.